**Szám:** 1-10/2020. 8. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. szeptember 24-i rendes, nyilvános ülésére**

**Tárgy:** Döntés üzemtervezett erdők kiviteli terv szerinti munkálatainak elvégzéséről és a kitermelhető famennyiség értékesítéséről

**Tisztelt Képviselő-testület!**

Zalaszentgrót Város Önkormányzata a Zala Megyei Kormányhivatalnál 2015. évben 4005613 számon erdőgazdálkodói nyilvántartásba bejegyzésre került.

Az Önkormányzat a nyilvántartás szerint 24,14 ha erdőterületen szerzett erdőgazdálkodói kötelezettségeket.

Az erdőgazdálkodói tevékenységet két jogszabály határozza meg:

* az erdőről, az erdő védelméről és az erdőgazdálkodásról szóló 2009. évi XXXVII. törvény a (továbbiakban. erdőtörvény)
* az erdőről, az erdő védelméről és az erdőgazdálkodásról szóló 2009. évi XXXVII. törvény végrehajtásáról szóló 61/2017. (XII. 21.) FM rendelet (továbbiakban: Vhr.)

Az erdőtörvény 97. §. (1) pontja értelmében az erdőgazdálkodónak az erdőgazdálkodási tevékenység szakszerűségének biztosítása érdekében erdészeti szakirányítót kell alkalmaznia.

Ezen rendelkezésnek való megfelelés okán Zalaszentgrót Város Önkormányzata erdészeti szakirányítóként megbízási szerződéssel Süle Tibort alkalmazza.

A Zala Megyei Kormányhivatal Agrárügyi és Környezetvédelmi Főosztály Erdészeti Osztály (továbbiakban Erdészeti Hatóság) 2020. 07. 06-án ZAG/030/3743-1/2020. számú levele mellékleteként megküldte az önkormányzat részére az Országos Erdőállomány Adattárban nyilvántartott üzemtervezett erdőterületekre vonatkozó szemlemásolati lapokat, melyek az egyes erdőtagok vonatkozásában tartalmazzák az Erdészeti Hatóság által előírt kötelezettségeket. Ezen kötelezettségeink a következőek:

* Törzskiválasztó gyérítés: 11,44 ha
* Növedékfokozó gyérítés: 1,28 ha
* Tisztítás: 0,35 ha
* Terméketlen terület: 0,12 ha
* Tarvágás: 10,8 ha

Az üzemterv által a tarvágásos terület a szemle lap előírásai alapján bruttó 2030 m3 fát tartalmaz. A kitermelendő bruttó térfogat magába foglalja a nem használható fa részeket (5 cm-nél vékonyabb ágakat, kérget), valamint a kitermelési veszteséget is, ezek mértéke hozzávetően 20%.

Zalaszentgrót Város Önkormányzata nem rendelkezik a letermelés elvégzéséhez szükséges munkaerővel, valamint eszközállománnyal. A letermelés elvégzéséhez vállalkozó megbízása szükséges.

Az Önkormányzat a kivágott fa őrzését, lopás elleni védelmét sem tudja biztosítani.

A leírtak alapján indokolt a fentiek szerinti lábon álló famennyiség értékesítése (a terület értékesítése nélkül) nyilvános pályázati eljárás lefolytatását követően.

A pályázati eljárás során a Zalaszentgrót –Csáford 12-es erdőtaghoz tartozó M, N, O, Q erdőrészletet hirdetjük meg a szakirányító javaslata alapján. Ezen erdőrészlet jól kivehető módon elkülönül a körülötte lévő erdőrészlettől. Az erdő kora az erdőterv szerint 67 év, ami 32 évvel meghaladja a vágásérett kort.

Az erdőtag 1,6 ha, és az erdőterv szerint 427 bruttó m3 fát tartalmaz.

Az erdőrészletek egyéb adatait az előterjesztés 1. számú mellékletét képező pályázati kiírás tartalmazza. Az erdőrészletek külön nem pályázhatóak.

Zalaszentgrót Város Önkormányzata lehetőséget biztosít a pályázók részére - az erdészeti szakirányító vezetésével - a terület megtekintésére.

A pályázat nyertesének az erdőtervben szereplő utómunkálatokat is el kell végeznie, tekintettel arra, hogy az Önkormányzat nem rendelkezik az azokhoz szükséges eszközökkel és képzett személyzettel. A vágástakarítás és az erdőfelújítás költségei 80.000 – 100.000,- Ft összeget tesznek ki hektáronként. Ezt a költséget a minimális értékesítési ár meghatározásakor figyelembe vettük.

A minimális induló ár Süle Tibor erdészeti szakirányítóval történt egyeztetést követően, valamint a piaci viszonyok figyelembevételével került meghatározásra, melynek összege 8.000,- Ft+ÁFA/bruttó m3, azaz összesen 3.416.000,- Ft+ÁFA.

A Gazdasági és Városfejlesztési Bizottság az előterjesztést a 2020. szeptember 17–i ülésén megtárgyalta, a 43/2020. (IX.17.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy tárgyalja meg az előterjesztést és fogadja el a következő határozati javaslatot.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Zala Megyei Kormányhivatal Agrárügyi és Környezetvédelmi Főosztály Erdészeti Osztálya által a ZAG/030/3743-1/2020. számon megküldött erdőgazdálkodói szemlemásolati lapokban foglalt a Zalaszentgrót- Csáford 12 M, N, O, Q erdőrészleteken lévő lábon álló bruttó fatömeget nyilvános pályázati eljárás lefolytatását követően értékesíti, valamint a vágástakarítási és az erdő felújítási munkálatokat elvégezteti. A minimális induló árat 3.416.000,- Ft+ÁFA összegben határozza meg.

A Képviselő-testület felhatalmazza a polgármestert a nyilvános pályázati eljárás lefolytatására, és a vállalkozási, valamint az adásvételi szerződés megkötésére a nyertes ajánlattevővel.

**Határidő:** 2020. december 31.

**Felelős:** Dr. Simon Beáta jegyző

Zalaszentgrót, 2020. szeptember 10.

Baracskai József

polgármester

A határozatai javaslat a törvényességi

követelményeknek megfelel.

Dr. Simon Beáta

jegyző