**Szám:** 1-10/2020. 9. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. szeptember 24-i rendes, nyilvános ülésére**

**Tárgy**: Tájékoztatás a TOP-4.3.1-15-ZA1-2016-00003 azonosító számú, Gyár utcai szegregátum rehabilitációja című pályázat megvalósításáról

**Tisztelt Képviselő-testület!**

Zalaszentgrót Város Önkormányzatának Képviselő-testülete a 2020. március 26-i ülésén tárgyalta a „Gyár utcai szegregátum rehabilitációja” című projekt megvalósításának lehetőségeit, és a 40/2020. (III.26.) számú határozatában úgy döntött, hogy a projektet – az akkor tárgyalt Döntéselőkészítő dokumentumban foglaltakra tekintettel – akcióterületen kívül kívánja megvalósítani, és felhatalmazta a polgármestert az ezzel kapcsolatos további intézkedések megtételére.

Az előkészítés keretében megtörtént a kapcsolatfelvétel a Magyar Államkincstár Zala Megyei Igazgatóságával, amely arról tájékoztatott, hogy a projekt szakmai tartalmának ilyen mértékű módosítása miatt az Irányító Hatósággal való előzetes egyeztetés, illetve állásfoglalás kérése javasolt.

A Magyar Államkincstár javaslatára 2020.03.03-án a Pénzügyminisztérium Regionális Fejlesztési Operatív Programok Irányító Hatóságától írásban kértük személyes konzultáció lehetőségét a projekt megvalósításával kapcsolatos további kérdések egyeztetése miatt.

Levelünkre – és többszöri ismételt kérésünkre – 2020.07.31-én érkezett válasz az Irányító Hatóságtól, de személyes konzultációra lehetőséget nem kaptunk. A kérdéseink tisztázása nem történhetett meg és azon kétségeink, hogy a projekt – korábban már bemutatott – ingatlanvásárlással történő megvalósítása esetén is a költségkorlátok betartása szükséges-e, megerősítést nyertek. (Alapesetben az ingatlanvásárlás mértéke a projekt elszámolható összköltségének 2%-a lehet. Ettől eltérni a Kormány egyedi engedélyével lehet maximum 15,5 %-os mértékig.)

A további kérdések tekintetében 2020.08.25-én levélben fordultunk a Magyar Államkincstár Zala Megyei Igazgatósághoz, ahonnan a TOP-5.2.1-15 Komplex program a Zalaszentgrót szegregált településrészén élők felzárkóztatására című (továbbiakban: szoft projekt) projekttel kapcsolatos összhang megteremtése – a projektek mérföldköveinek összehangolása – tárgyában kértünk, és kaptunk válaszokat.

A fent leírt projekt (át)tervezési folyamata eredményeként megállapítható, hogy a Gyár utcai szegregátum felszámolása projekt megvalósítása esetén minden esetben további önkormányzati pénzügyi fedezet biztosítása szükséges:

* a jelenleg hatályos Támogatási szerződés mérföldköveinek alapján a szoft projekt 6 hónappal történő meghosszabbítása szükséges, amelyhez az Önkormányzat részéről önerő biztosítása elengedhetetlen,
* kormányzati hozzájárulás igénylését kell lefolytatnunk ahhoz, hogy a projekt összköltségének 15,5 %-át ingatlanvásárlásra fordíthassunk (ennek összege: 21.701.135,- Ft) – ami további önerő biztosítását teszi szükségessé,
* a projekt támogatási szerződésének módosítását kell megvalósítanunk (új MT, PET, költségvetés) - aminek költségvonzata adódik.

A fentiekből látható, hogy a projekt megvalósítása számos olyan külső tényező hátráltatja, illetve nem befolyásolható körülmény akadályozza, amely kapcsán indokolt ismételten képviselő-testületi döntést hozni.

Kérem Tisztelt Bizottságot, hogy a korábban megadott információk és jelen tájékoztatásom alapján alakítsa ki álláspontját.

A Gazdasági és Városfejlesztési Bizottság az előterjesztést a 2020. szeptember 17–i ülésén megtárgyalta, a 41/2020. (IX.17.) számú határozatával az alábbi határozati javaslat elfogadását javasolja.

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy Zalaszentgrót Város Önkormányzata, mint Kedvezményezett által elnyert TOP-4.3.1-15-ZA1-2016-00003 azonosítószámú, „*A Gyár utcai szegregátum rehabilitációja”* című projekt vonatkozásában az operatív programok keretében támogatásban részesített kedvezményezettekkel kötendő támogatási szerződésekhez kapcsolódó Általános Szerződési Feltételek 14.3. pontjában foglaltakra tekintettel eláll a Pénzügyminisztérium Regionális Fejlesztési Operatív Programok Irányító Hatósága, mint támogató és Zalaszentgrót Város Önkormányzata, mint kedvezményezett közötti Támogatási Szerződéstől, amely indokául az alábbiakat jelöli meg:

* a pályázat benyújtása és annak elbírálása között eltelt időtartam olyan nagyságrendű, hogy az időközben bekövetkezett - Zalaszentgrót Város Önkormányzatának, mint kedvezményezettnek fel nem róható - változások miatt a pályázat megvalósítása aránytalan nehézségekbe ütközne.
* a pályázat benyújtásakor támogatási igényként megjelenített összeghez képest csökkentett támogatási összeg okán a megvalósítás előkészítése során – a pályázati felhívásban rögzített korlátok ismeretében – megállapítást nyert, hogy a pályázatban szereplő, vállalt műszaki-szakmai eredmény megvalósításának feltételei nem állnak fenn, a támogatott formában a pályázat nem megvalósítható.

Zalaszentgrót Város Önkormányzata, mint Kedvezményezett részére a támogatás folyósítására, valamint előleg igénylésére nem került sor.

Zalaszentgrót Város Önkormányzata Képviselő-testülete felkéri a polgármestert, hogy tegye meg a szükséges intézkedéseket.

Határidő**:** 2020. szeptember 30.

Felelős**:** Baracskai József polgármester

**Zalaszentgrót**, 2020. szeptember 14.

**Baracskai József**

polgármester

Az előterjesztés a törvényességi előírásnak megfelel.

**Dr. Simon Beáta**

jegyző